Man in hof oor plaasmoord-aktivis se moordAnnette Kennealy (Foto: Facebook) Kenny Ramatswana (40) het Maandag in die Louis Trichardt-landdroshof in Limpopo verskyn op aanklag van die moord op Annette Kennealy (51). Konst. Mienkie Ramakgoakgoa, woordvoerder van die polisie, het gesê Ramatswana se saak is tot 9 Julie uitgestel vir verdere ondersoek. Hy bly in aanhouding. Maroela Media het vroeër berig Kennealy is die oggend van 20 Junie 2019 op ŉ kleinhoewe buite Louis Trichardt vermoor. Sy is vermoedelik met ŉ hamer doodgeslaan. Haar liggaam is omstreeks 09:00 op die Welgevonden-kleinhoewes met ernstige kopbeserings aangetref. Kennealy se ma het haar die dag haar aanhoudend gebel en onraad begin vermoed toe haar dogter nie antwoord nie. Die landbouorganisasie TLU SA het die moord op Kennealy ten sterkste veroordeel. Henk van de Graaf, TLU SA se streeksvoorsitter, het in daardie stadium in ŉ verklaring gesê Kennealy het haar daartoe verbind om die gruwel van plaasmoorde en -aanvalle aan die groot klok te hang en het uitstekende werk in dié verband gedoen. “As iemand soos Kennealy, wat as ’n aktivis bekend was, self die slagoffer word, kan ŉ mens nie wonder of daar meer agter die motief was as net ’n ‘gewone’ plaasmoord nie,” het hy gesê. Dit is duidelik op Kennealy se Facebook-blad dat die dreigende kwessie van plaasmoorde haar na aan die hart gelê het en sy haarself daarvoor beywer het om bewusmaking te skep.